Gledam

Ljudi danas gledaju sve i svašta. Najčešće u računalo i društvene mreže komentirajući tuđe fotošopirane fotografije i neiskrene osmijehe. Prirodu skoro i ne primjećuju.

Omiljeno mi je mjesto balkon moje sobe. To je tiha oaza iz koje mogu nesmetano promatrati sve oko sebe. Najviše se obradujem stidljivim bijelim osmijesima tratinčica koje proviruju iz meke zelene trave. S neba me pozdravljaju sneni oblaci dok sporo plove. Ponekad vidim ptice u zraku koje streme prema njima, ali i crkvenom tornju što se ponosno diči na malom brežuljku. Pokraj crkve je park, a iza njega nogometno igralište. Ne znam kud bih prije pogledala. U park pun zelenila i hlada ili na usijani asfalt dječjeg igrališta ispunjenog cikom i grajom. Uz njega je i škola. Tu moje promatranje postaje pomnije. Polako se zadubljujem u misli. Što li sve stanuje u njoj? Prisjećam se. Imenice, glagoli, geografske širine, kontinenti, strujni krugovi, djeljivost prirodnih brojeva, sportske discipline i poznata grčka mudrost. Oh, mudrost.

Iz razmišljanja me trgne zvuk koraka. Pokraj mene tihom je ulicom prolazio sjedokosi susjed. Nasmiješila sam mu se i pozdravila. Pogledao je prema meni, a iz njegovih očiju izvirali su dani njegove mladosti i plodonosnog života. Puno su životnih mudrosti krile te oči. Možda sam više mogla naučiti o životu od njega nego iz školskih udžbenika. Ne kažem da ne treba znati činjenice, ali je sigurno važnije poznavati ljude i to one prave, opipljive, a ne fotošopirane fotografije kojima nas preplavljuje internet uvlačeći nas u svijet iskrivljenih vrijednosti.

Divni moj balkon! Koliko mi toga pruža. Ljepotu prirode i društvo običnih i stvarnih ljudi koji šeću mojom ulicom.

TOPLINA21133, 5. razred